b'\n_START_ARTICLE_\nTSKP CK Politbiuras\n_START_PARAGRAPH_\nTSKP CK Politbiuras\xc2\xa0\xe2\x80\x93 Taryb\xc5\xb3 S\xc4\x85jungos komunist\xc5\xb3 partijos auk\xc5\xa1\xc4\x8diausias valdymo organas. \xc4\xae Politin\xc4\xaf biur\xc4\x85 \xc4\xaf\xc4\x97jo \xc4\xaftakingiausi TSKP CK nariai, apspr\xc4\x99sdav\xc4\x99 partijos, o vienapartin\xc4\x97s sistemos s\xc4\x85lygomis\xc2\xa0\xe2\x80\x93 visos valstyb\xc4\x97s politik\xc4\x85. Fakti\xc5\xa1kai Politinio biuro nariai buvo auk\xc5\xa1\xc4\x8diausi TSRS vadovai, netgi jei jie formaliai ir neu\xc5\xbe\xc4\x97m\xc4\x97 valstybini\xc5\xb3 post\xc5\xb3._NEWLINE_Pirmasis Politbiuras buvo sukurtas 1917\xc2\xa0m. spalio 23 d. , kaip prasid\xc4\x97jusio sukilimo (Spalio revoliucijos) politinis vadovaujantis darinys. Jam vadovavo Leninas._NEWLINE_Kaip nuolat veikianti institucija sukurtas 1919\xc2\xa0m. RKP(b) VIII-ame suva\xc5\xbeiavime. 1952\xe2\x80\x931966\xc2\xa0m. \xc5\xa1i institucija buvo vadinama TSKP CK Prezidiumu, 1966\xc2\xa0m. gr\xc4\x85\xc5\xbeintas buv\xc4\x99s pavadinimas._NEWLINE_TSKP \xc4\xaestatuose buvo numatyta, kad Politbiuras renkamas TSKP CK plenumuose ir laikotarpiuose tarp j\xc5\xb3 vadovauja partijos veiklai. Ta\xc4\x8diau praktikoje d\xc4\x97l Politbiuro sud\xc4\x97ties b\xc5\xabdavo tariamasi kuluaruose, siaurame partijos vadov\xc5\xb3 rate. B\xc5\xabtent Politbiure priimtus sprendimus v\xc4\x97liau TSKP CK plenumas \xc4\xafteisindavo. TSKP CK Politiniame biure buvo tikrieji nariai ir kandidatai \xc4\xaf narius (pastarieji pos\xc4\x97d\xc5\xbeiuose dalyvavo tik su patariamjo balso teise)._NEWLINE_Prad\xc5\xbeioje Politbiur\xc4\x85 sudar\xc4\x97 8 nariai, 7-to de\xc5\xa1imtme\xc4\x8dio pabaigoje\xc2\xa0\xe2\x80\x93 25 nariai. Jai paprastai b\xc5\xabdavo Generalinis sekretorius, TSRS Ministr\xc5\xb3 Tarybos Pirmininkas, Rusijos ir TSRS Auk\xc5\xa1\xc4\x8diausiosios Tarybos Prezidiumo pirmininkas, Ukrainos KP I-asis sekretorius, Maskvos ir/arba Leningrado miest\xc5\xb3 partijos komitet\xc5\xb3 I-ieji sekretoriai, nuo 1973\xc2\xa0m.- taip pat KGB pirmininkai, U\xc5\xbesienio reikal\xc5\xb3 ir Gynybos ministrai._NEWLINE_Valdant N. Chru\xc5\xa1\xc4\x8diovui \xc4\xaf Politbiur\xc4\x85 prad\xc4\x97ta \xc4\xaftraukti kai kuri\xc5\xb3 respublik\xc5\xb3 kompartij\xc5\xb3 I-uosius sekretorius, o 1990\xe2\x80\x931991\xc2\xa0m. \xc4\xaf Politbiuro sud\xc4\x97t\xc4\xaf buvo \xc4\xaftraukti vis\xc5\xb3 TSRS respublik\xc5\xb3 kompartij\xc5\xb3 pirmieji sekretoriai (nors Lietuva jau buvo paskelbusi Nepriklausomyb\xc4\x97s atstatym\xc4\x85, Mykolas Burokevi\xc4\x8dius buvo Politbiuro narys, o Estij\xc4\x85 atstovavo abiej\xc5\xb3 kompartij\xc5\xb3 vadovai)._NEWLINE_Ilgiausiai ir trumpiausiai Politbiuro nariais buvo mar\xc5\xa1alai Klimentas Voro\xc5\xa1ilovas (34 su puse met\xc5\xb3) ir Georgijus \xc5\xbdukovas (120 dien\xc5\xb3).'